 NA BRIAN OCHARO RAIA mmoja wa Tanzania amepoteza mali ya mamilioni ya pesa kwa mke wake wa zamani wa Kenya, baada ya kushindwa kutoa ushahidi wa ndoa ya kitamaduni ili kustahili kupata mgao sawa wa mali hiyo. Mwanamume huyo, HJO, almaarufu BJO atalazimika kutoka katika ndoa hiyo mikono mitupu baada ya zaidi ya miaka sita ya kesi mahakamani. HJO alihitajika kuthibitisha kuwa ndoa yake na mwanamke huyo, IMS almaarufu EMS, ilifungwa kwa taratibu za kitamaduni za Kimaasai kabla ya kununuliwa na kujengwa kwa mali hiyo iliyoko katika Pwani ya Kusini. Akitoa uamuzi huo, Jaji wa Kitengo cha Familia cha Mombasa John Onyiego alibainisha kuwa katika sherehe zozote za ndoa za kitamaduni za Kiafrika, kuna shughuli fulani ambazo hufanyika kama sherehe ya hadhara mbele ya wazee wanaobariki ndoa, kubadilishana zawadi na malipo ya mahari. “Kwa bahati mbaya, hakukuwa na ushahidi uliotolewa na HJO kuthibitisha kwamba mila na desturi za Wamaasai zinazohitajika zilitekelezwa,” alisema. Zaidi ya hayo, hakimu alibainisha kuwa madai ya ndoa ya kitamaduni kati ya wawili hao ulisalia kuwa tetesi tu wakati HJO alikosa kuwaita shahidi yeyote aliyeshuhudia sherehe hiyo ya Wamaasai. “Ushahidi wake kuhusu ndoa ya tamaduni za Wamaasai haujathibitishwa. Bw HJO angewasilisha ushahidi kuthibitisha kuwepo kwa ndoa ya kitamaduni au dhana ya ndoa. Madai tu kwamba walifunga ndoa 2010 bila uthibitisho ni uvumi tu,” alisema jaji. Jaji Onyiego alisema ushahidi pekee uliopo ni kwamba mwanamke huyo aliolewa na mwanamume huyo mwaka wa 2015, ambayo ni miaka mitano baada ya mali inayozozaniwa kununuliwa. Pia, mahakama ilibainisha pakuwa na ushahidi wa uboreshaji uliofanywa kwenye mali hiyo wakati wawili hao walikuwa katika ndoa kwa hiyo suala la mali hiyo kugawanywa katikati hauna msingi. “Kwa kiwango hicho, suala la mchango wa mwanamume huyo halijajitokeza moja kwa moja au kwa njia isiyo ya moja kwa moja,” alisema Jaji Onyiego. Vita kati ya wanandoa hao vilianza mwaka wa 2017 baada ya mwanamume huyo kuwasilisha kesi ya talaka katika Mahakama ya Kadhi mjini Mombasa. Wanandoa hao walishutumiana kutokuwa waaminifu, ukatili miongoni mwa madai mengine, na kuomba ndoa hiyo ivunjwe kwa sababu ilikuwa imevunjika. Mwanamume huyo aliomba mwanamke huyo aamriwe amlipe fidia kwa kusababisha talaka. HJO pia aliambia mahakama kwamba alifika Kenya mwaka wa 2007 kama mfanyabiashara na akajishughulisha na ununuzi wa viatu kutoka Tanzania na kuuza vile vile huko Mombasa. “Kisha nilianza kuishi pamoja na mwanamke huyo mwaka wa 2009. Nilimpeleka Tanzania mwaka uliofuata na kuufanya muungano wetu kuadhimishwa kwa mujibu wa tamaduni na desturi za Wamasai,” alisema. Alidai kwa pamoja walinunua eneo hilo Desemba 5, 2010 kabla ya kuweka nyumba ya kisasa yenye vyumba zaidi ya nane. Kulingana na HJO, mali hiyo haikuweza kusajiliwa kwa jina lake kwa sababu hakuwa na stakabadhi muhimu hivyo basi jina lake alikuwekwa kwenye hati za umiliki. Alidai walihamia kwenye nyumba hiyo mwaka wa 2014, wakasilimu na kufungisha ndoa yao ya Kiislamu mwaka uliofuata mbele ya Kadhi. Katika utetezi wake, mwanamke huyo alimshutumu mwanamume huyo kwa kutowajibika kwa vile hakuwahi kumsaidia kifedha na kwamba ni mtu asiye mwaminifu ambaye hakuwahi kuweka wazi kuwa alikuwa mke mwingine nchini Tanzania. Aidha alikanusha kujihusisha na ndoa ya kitamaduni ya Wamasai na mwanamume huyo au hata kutambulishwa kwa jamaa wa mwanamume huyo. Hata hivyo, alikiri kusherehekea ndoa ya Kiislamu na mwanamume huyo mwaka wa 2015. “Nilikuwa mseja niliponunua na kujenga katika kiwanja hicho, hatukuwa tumeanza kuishi pamoja,” alisema Baada ya kuwasikiliza wawili hao, mahakama ya Kadhi ilivunja ndoa hiyo lakini ikaagiza wagawane mali hiyo kwa msingi wa 50:50. Uamuzi huu ulimkasirisha mwanamke huyo ambaye alikata rufaa akilalamikia kwamba mahakama ya Kadhi ilipuuza ushahidi wake kwamba alinunua mali hiyo na kuijenga peke yake kabla ya kuolewa na mwanaume huyo. Jaji Onyiego alikubaliana na mwanamke huyo baada ya kukagua ushahidi huo, akibainisha kuwa hakuweza kupata rekodi ya jinsi mwanamume huyo alichangia katika ununuzi na ujenzi wa mali hiyo. Lakini muhimu zaidi, Jaji huyo alibaini kuwa mwanamke huyo alinunua uwanja na kujenga nyumba hiyo kabla ya kuingia katika ndoa na mwanamume huyo. “Mali hiyo ilipatikana kutokana na bidii ya mwanamke huyo kwa hivyo, ni mali yake kwa asilimia mia moja ,” Jaji huyo akasema. Jaji Onyiego alisema Mahakama ya Kadhi ilikosea kisheria na ilijielekeza vibaya kwa kushikilia kuwa mali hiyo ilipatikana baada ya wawili hao kuingia katika ndoa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  